CELEX: 32014R1125
Language: hr
Date: 2014-09-19 00:00:00
Title: Delegirana uredba Komisije (EU) br. 1125/2014 оd 19. rujna 2014. o dopuni Direktive 2014/17/EU Europskog parlamenta i Vijeća u odnosu na regulatorne tehničke standarde u pogledu minimalnog novčanog iznosa osiguranja od profesionalne odgovornosti ili odgovarajućeg jamstva koje moraju imati kreditni posrednici  Tekst značajan za EGP

24.10.2014   
            
            
               HR
            
            
               Službeni list Europske unije
            
            
               L 305/1
            
         DELEGIRANA UREDBA KOMISIJE (EU) br. 1125/2014
   оd 19. rujna 2014.
   o dopuni Direktive 2014/17/EU Europskog parlamenta i Vijeća u odnosu na regulatorne tehničke standarde u pogledu minimalnog novčanog iznosa osiguranja od profesionalne odgovornosti ili odgovarajućeg jamstva koje moraju imati kreditni posrednici
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 2014/17/ЕU Europskog parlamenta i Vijeća od 4. veljače 2014. o ugovorima o potrošačkim kreditima koji se odnose na stambene nekretnine i o izmjeni direktiva 2008/48/EZ i 2013/36/EU i Uredbe (EU) br. 1093/2010 (1), a posebno njezin članak 29. stavak 2. točku (a) drugi podstavak,
   budući da:
   
               (1)
            
            
               Člankom 29. stavkom 2. točkom (a) Direktive 2014/17/ЕU zahtijeva se da kreditni posrednici imaju osiguranje od profesionalne odgovornosti koje vrijedi na čitavom području na kojem nude usluge ili neko drugo odgovarajuće jamstvo koje pokriva odgovornost za profesionalni nemar.
            
         
               (2)
            
            
               Iako je zahtjev da kreditni posrednici u sektoru hipotekarnih kredita imaju osiguranje od profesionalne odgovornosti ili odgovarajuće jamstvo novi regulatorni zahtjev na razini Unije, on je u nekim državama članicama već uveden na nacionalnoj razini. Upravo države koje već imaju iskustva sa zahtjevima u pogledu osiguranja od profesionalne odgovornosti bilježe najviši udio prodaje hipotekarnih kredita preko posrednika u Uniji i imaju povijest znatnog prodora kreditnih posrednika na tržište te, kao posljedica toga, imaju konkretniji pristup reguliranju tog sektora. Stoga bi se pravila Unije o minimalnom iznosu osiguranja od profesionalne odgovornosti ili odgovarajućeg jamstva trebala temeljiti na iskustvima tih država u pogledu utvrđivanja najprikladnijeg pristupa izračunavanju minimalnog iznosa.
            
         
               (3)
            
            
               Taj bi pristup bio prikladan za Uniju u cjelini, uključujući države s manjim hipotekarnim tržištima. To je stoga što odštetni zahtjevi prema kreditnim posrednicima nisu povezani s temeljnim iznosom hipotekarnog kredita, koji može znatno varirati po državama članicama, već se temelje na profesionalnom nemaru, a šteta koja iz njega proizlazi nije toliko varijabilna.
            
         
               (4)
            
            
               Člankom 29. stavkom 2. točkom (a) trećim podstavkom Direktive 2014/17/EU zahtijeva se preispitivanje minimalnog novčanog iznosa osiguranja od profesionalne odgovornosti ili odgovarajućeg jamstva u redovitim razmacima. Stoga je moguće da će u budućnosti biti primjerenije neke druge metode za utvrđivanje razine tih obveza kreditnih posrednika, osobito kada budu raspoloživi dodatni povijesni podaci te s povećanjem nadzornog iskustva u odnosu na funkcioniranje osiguranja od profesionalne odgovornosti.
            
         
               (5)
            
            
               Kako bi se jasno propisao novčani iznos osiguranja od profesionalne odgovornosti ili odgovarajućeg jamstva i osigurao ujednačeniji pristup na razini Unije, bilo bi primjereno utvrditi primjenu minimalnog iznosa po odštetnom zahtjevu i godini. Direktivom 2002/92/EZ Europskog parlamenta i Vijeća (2) utvrđuje se zahtjev minimalnog iznosa osiguranja od profesionalne odgovornosti ili odgovarajućeg jamstva po godini i odštetnom zahtjevu. Kao posljedica toga, većina posrednika koji se bave posredovanjem u osiguranju i njihovih osiguravatelja upoznata je s tim pristupom, te je stoga sličan sustav primjereno uspostaviti i za kreditne posrednike. Nadalje, i većina država članica čijim se nacionalnim zakonodavstvom zahtijeva osiguranje od profesionalne odgovornosti za kreditne posrednike primjenjuje takav pristup. Stoga bi i pravilima o osiguranju od profesionalne odgovornosti kreditnih posrednika trebalo predvidjeti razlikovanje po godini i odštetnom zahtjevu.
            
         
               (6)
            
            
               Ova se Uredba temelji na nacrtu regulatornih tehničkih standarda koji je Komisiji dostavilo Europsko nadležno tijelo za bankarstvo.
            
         
               (7)
            
            
               Europsko nadzorno tijelo za bankarstvo provelo je otvoreno javno savjetovanje o nacrtu regulatornih tehničkih standarda na kojem se temelji ova Uredba, analiziralo je moguće povezane troškove i koristi te zatražilo očitovanje Interesne skupine za bankarstvo osnovane u skladu s člankom 37. Uredbe (EU) br. 1093/2010 Europskog parlamenta i Vijeća (3),
            
         DONIJELA JE OVU UREDBU:
   Članak 1.
   Minimalni novčani iznos osiguranja od profesionalne odgovornosti ili odgovarajućeg jamstva koje moraju imati kreditni posrednici, kako je navedeno u članku 29. stavku 2. točki (a) prvom podstavku Direktive 2014/17/EU, utvrđuje se kako slijedi:
   
               (a)
            
            
               460 000 EUR po svakom odštetnom zahtjevu;
            
         
               (b)
            
            
               750 000 EUR ukupno za sve odštetne zahtjeve u jednoj kalendarskoj godini.
            
         Članak 2.
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 19. rujna 2014.
      
         
            Za Komisiju
         
         
            Predsjednik
         
         José Manuel BARROSO
      
   
   
      (1)  SL L 60, 28.2.2014., str. 34.
   
   
      (2)  Direktiva 2002/92/EZ Europskog parlamenta i Vijeća od 9. prosinca 2002. o posredovanju u osiguranju (SL L 9, 15.1.2003., str. 3.).
   
      (3)  Uredba (EU) br. 1093/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za bankarstvo), kojom se izmjenjuje Odluka br. 716/2009/EZ i stavlja izvan snage Odluka Komisije 2009/78/EZ (SL L 331, 15.12.2010., str. 12.).